CELEX: 32022D1024
Language: ro
Date: 2022-04-07 00:00:00
Title: Decizia (UE) 2022/1024 a Consiliului din 7 aprilie 2022 privind poziția care urmează să fie adoptată în numele Uniunii Europene, în cadrul Conferinței părților la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, în ceea ce privește modificarea anexei III la convenția respectivă

29.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 172/9
               
            
         DECIZIA (UE) 2022/1024 A CONSILIULUI
         din 7 aprilie 2022
         privind poziția care urmează să fie adoptată în numele Uniunii Europene, în cadrul Conferinței părților la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, în ceea ce privește modificarea anexei III la convenția respectivă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), articolul 207 alineatul (3) și articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (denumită în continuare „convenția”) a intrat în vigoare la 24 februarie 2004 și a fost încheiată în numele Uniunii prin Decizia 2006/730/CE a Consiliului (1).
                  
               
                     (2)
                  
                  
                     Regulamentul (UE) nr. 649/2012 al Parlamentului European și al Consiliului (2) pune în aplicare convenția în cadrul Uniunii.
                  
               
                     (3)
                  
                  
                     În temeiul articolului 7 din convenție, Conferința părților la convenție poate să includă produse chimice în anexa III la convenție.
                  
               
                     (4)
                  
                  
                     La cea de a zecea reuniune a sa, se preconizează că Conferința părților la convenție va adopta decizii de includere a unor noi produse chimice în anexa III la convenție.
                  
               
                     (5)
                  
                  
                     Pentru a se asigura faptul că părțile importatoare beneficiază de protecția oferită de convenție și dat fiind că sunt îndeplinite toate criteriile relevante prevăzute de convenție, este necesar și oportun să se sprijine recomandarea Comitetului de studiu al produselor chimice, în temeiul convenției, privind includerea în anexa III la convenție a acetoclorului, a carbosulfanului,a azbestului crisotilic, a decabromodifenileterului, a fentionului, a anumitor preparate lichide care conțin diclorură de paraquat și a acidului perfluorooctanoic (PFOA), a sărurilor acestuia și a compușilor înrudiți cu acesta. În plus, utilizarea substanțelor respective este deja interzisă sau supusă unor restricții severe în Uniune și, în temeiul Regulamentului (UE) nr. 649/2012, majoritatea acestora fac obiectul unor cerințe privind exportul care sunt mai stricte decât cele prevăzute în convenție.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii la cea de a zecea reuniune a Conferinței părților în ceea ce privește modificarea anexei III la convenție, deoarece acele modificări vor fi obligatorii pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii, în cadrul celei de a zecea reuniuni a Conferinței părților la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, este de sprijinire a modificării anexei III la convenție în ceea ce privește includerea acetoclorului, carbosulfanului, azbestului crisotilic, decabromodifenileterului, fentionului [preparate cu volum ultraredus (ULV) la un nivel echivalent cu sau de peste 640 g de ingredient activ/l], preparatelor lichide (concentrat emulsionabil și concentrat solubil) care conțin diclorură de paraquat la un nivel echivalent cu sau de peste 276 g/l, corespunzătoare ionului de paraquat la un nivel echivalent cu sau de peste 200 g/l, și a acidului perfluorooctanoic (PFOA), sărurilor acestuia și compușilor înrudiți cu acesta.
         
         
            Articolul 2
            În funcție de evoluțiile din cadrul celei de a zecea reuniuni a Conferinței părților, reprezentanții Uniunii pot conveni asupra unei ajustări a poziției menționate la articolul 1, în cadrul consultărilor cu statele membre care se desfășoară pe parcursul reuniunilor de coordonare la fața locului, fără a fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 7 aprilie 2022.
            
               
                  Pentru Consiliu
               
               
                  Președintele
               
               J. DENORMANDIE
            
         
         
            (1)  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).
         
            (2)  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).